
Σάββατο, 22 Αυγούστου 2026
ΔΕΛΤΙΟ ΤΥΠΟΥ
Εντοπισμός 39 αλλοδαπών στους Καλούς Λιμένες – Τραυματισμός επιβάτιδας Ε/Γ-Ο/Γ πλοίου στη Κεφαλονιά – Συλλήψεις αλλοδαπών στην Κω – Σύλληψη ημεδαπού στην Αλεξανδρούπολη – Σύλληψη Κυβερνήτη Ι/Δ-Α/Ψ σκάφους στην Αντίπαρο - Διακομιδές ασθενών

Τις μεσημβρινές ώρες χθες, ενημερώθηκε η Λιμενική Αρχή των Καλών Λιμένων για την αποβίβαση αλλοδαπών από λέμβο, στην παραλία Δέρματος του δήμου Βιάννου. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν 39 αλλοδαπούς (36 άντρες, 1 γυναίκα και 2 ανήλικους). Στη συνέχεια, οι αλλοδαποί οδηγήθηκαν συνοδεία στελεχών Κλιμακίου Ειδικών Αποστολών (Κ.Ε.Α) του Κεντρικού Λιμεναρχείου Ηρακλείου, στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου. 
*****


Τις βραδινές ώρες χθες, ενημερώθηκε η Λιμενική Αρχή της Κεφαλληνίας για τον τραυματισμό μίας 25χρονης αλλοδαπής (υπηκόου Λευκορωσίας) επιβάτιδας ενός επιβατηγού-οχηματαγωγού (Ε/Γ-Ο/Γ) πλοίου, το οποίο εκτελούσε προγραμματισμένο δρομολόγιο από το λιμάνι του Αγίου Νικολάου Ζακύνθου προς το λιμάνι Πεσσάδας Κεφαλληνίας. Συγκεκριμένα, η 25χρονη τραυματίστηκε στο πόδι κατά την κάθοδό της από το κλιμακοστάσιο του καταστρώματος. Μετά τον κατάπλου του Ε/Γ-Ο/Γ στον λιμένα Πεσσάδας, η τραυματίας διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κεφαλληνίας για ιατρική περίθαλψη. 
*****

Τις απογευματινές ώρες χθες, συνελήφθησαν 3 αλλοδαποί (υπήκοοι Τουρκίας), ηλικίας 21, 23 και 23 ετών, για παράβαση του άρθρου 27 του Ν. 5226/2026 «Ποινικές κυρώσεις παράνομης εισόδου και εξόδου» και της παρ. 1 του άρθρου 216 παρ. 2 του Π.Κ. «Πλαστογραφία» από στελέχη της Λιμενικής Αρχής της Κω. Συγκεκριμένα, σε έλεγχο που διενεργήθηκε από στελέχη του Γραφείου Ασφάλειας στον επιβατικό λιμένα Κω, οι ανωτέρω κατείχαν και επέδειξαν πλαστά ταξιδιωτικά έγγραφα. Προανάκριση διενεργείται από το Λιμεναρχείο Κω. 
*****

Τις πρώτες πρωινές ώρες σήμερα, συνελήφθη ένας 41χρονος ημεδαπός από στελέχη της Λιμενικής Αρχής της Αλεξανδρούπολης, για παράβαση του άρθρου 182 του Π.Κ. «Παραβίαση περιορισμών διαμονής». Συγκεκριμένα, ο 41χρονος εντοπίστηκε από τα ανωτέρω στελέχη, κατά τη διενέργεια ελέγχων εντός Χερσαίας Ζώνης Λιμένα, παραβιάζοντας το βούλευμα του Συμβουλίου Πλημμελειοδικών Θεσσαλονίκης, σύμφωνα με το οποίο οφείλει να παραμένει μόνιμα εκεί, ενώ απαγορεύεται η απομάκρυνσή του, σύμφωνα με εθνικό διοικητικό μέτρο. Προανάκριση διενεργείται από το Κεντρικό Λιμεναρχείο Αλεξανδρούπολης.

*****


Τις βραδινές ώρες χθες, συνελήφθη από στελέχη της Λιμενικής Αρχής της Αντίπαρου, ο 42χρονος αλλοδαπός Κυβερνήτης (υπήκοος Τουρκιάς) ιδιωτικού-αναψυχής (Ι/Δ-Α/Ψ) σκάφους σημαίας Βρετανικής Ινδίας, για παράβαση του άρθρου 44 του Κ.Δ.Ν.Δ. «Υπεράριθμοι επιβάτες». Συγκεκριμένα, κατά τη διενέργεια καταμέτρησης επιβατών από το πλήρωμα Περιπολικού σκάφους Λ.Σ.-ΕΛ.ΑΚΤ. της Λιμενικής Αρχής της Πάρου στη θαλάσσια περιοχή της Φανερωμένης, όπου βρισκόταν αγκυροβολημένο το σκάφος, διαπιστώθηκε ότι επέβαιναν 35 επιβάτες, αντί του μέγιστου επιτρεπόμενου αριθμού των 14 σύμφωνα με το ισχύον πιστοποιητικό ασφάλειας. Από τον Λιμενικό Σταθμό της Αντιπάρου που διενεργεί την προανάκριση, κινήθηκε και η διαδικασία επιβολής των προβλεπόμενων διοικητικών κυρώσεων.
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-58χρονης, από το λιμάνι Πίσω Αετού Ιθάκης στο λιμάνι Σάμης Κεφαλληνίας, με Περιπολικό σκάφος Λ.Σ.-ΕΛ.ΑΚΤ.,
-90χρονης και 43χρονου, από το λιμάνι της Τήνου στο λιμάνι της Σύρου, με το Ε/Γ-Τ/Ρ «ΝΗΣΟΣ ΤΗΝΟΣ» Ν.Τ. 25.,
-69χρονου, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ. και

-44χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ..

